‘বাহুবলী ২’-এর আকাশচুম্বী সাফল্য কি খানেদের অহংবোধে আঘাত হানল? গোটা দেশে প্রভাস-তমান্না ভাটিয়ার ছবি যখন বাহুবল প্রদর্শন করছে, তখন বলিউডের তিন জনপ্রিয় খান মৌনব্রত নিয়েছেন। আর তা নিয়েই চলছে প্রবল জল্পনা। এতদিন ভারতে সবচেয়ে সফল সিনেমা ছিল আমির খানের ‘পিকে’। ৭৯২ কোটি টাকার ব্যবসা করেছিল। সেই রেকর্ড-সহ অন্যান্য রেকর্ডও ভাঙতে ভাঙতে এগোচ্ছে ‘বাহুবলী ২’। মুক্তি পাওয়ার মাত্র ১০ দিনের মধ্যে ‘বাহুবলী ২’-র ব্যবসা ছাড়িয়েছে ১ হাজার কোটি টাকা। এর মধ্যে শুধুমাত্র ভারতেই সিনেমাটি ব্যবসা করেছে ৮০০ কোটি টাকারও বেশি। এর আগে কোনও সিনেমা এরকম ব্যবসা করতে পারেনি। হিন্দিতে সিনেমাটির পরিবেশক ধর্ম প্রডাকশনের কর্ণধার কর্ণ জোহর রবিবার টুইট করে এই কথা জানিয়েছেন।
 ‘বাহুবলী ২’র অসামান্য সাফল্যে কর্ণ জোহর এই টুইট করেছেন। যেহেতু তিনি হিন্দিতে সিনেমাটির পরিবেশক, তাই তিনি বক্তব্য পেশ করতেই পারেন। কিন্তু কর্ণ জোহরের ঘনিষ্ঠ বলে পরিচিত শাহরুখ খান এখনও পর্যন্ত একটি শব্দও খরচ করেননি। ‘বাহুবলী ২’ নিয়ে সংবাদপত্রে দেখা যায়নি ‘কিংগ খান’-এর কোনও মন্তব্য। শুধু শাহরুখ নন, সলমন ও আমিরও চুপচাপ। শাহরুখ-আমির ও সলমনের এই অবস্থানের প্রেক্ষিতে নিন্দুকরা এখন মনে করছেন, ‘বাহুবলী ২’-এর সাফল্য খানেদের আঁতে আঘাত করেছে। অবশ্য সমালোচকরা তো নানা কথা বলেই থাকেন। তিলকে তালও করে তোলেন। তাই বলিউডের তিন বিখ্যাত খানের নিশ্চুপ থাকার নেপথ্য কারণ যে ‘বাহুবলী ২’, এমনটা ভাবার কোনও কারণই নেই। মৌনব্রত ভেঙে শাহরুখ-সলমন-আমির যে ‘বাহুবলী ২’ নিয়ে অদূর ভবিষ্যতে শব্দ খরচ করবেন না, এমন কথা কেউই বলতে পারেন না।